依韵奉和司徒侍中雪二十韵
作者：强至
朝代：宋

paragraphs: 瑶林紛有蕊，玉海浩無津。
蓋地都藏險，漫天不露垠。
片輕消鑿落，光冷奪純鈞。
賀笏庭前客，歡杯隴上民。
清輝交夜月，妙曲次陽春。
兔苑誰傳簡，蠶崖自比銀。
香沈宵爇麝，烟濕晝炊薪。
履沒平三徑，窗明斷一塵。
乘時飛更急，带晚賞逾珍。
酒合斟瓊液，巾宜頂白綸。
分形雖各值，灑潤要皆均。
滲野今豐魏，飄筵昔瑞秦。
禽疑越貢雉，獸訝晉祥麟。
巧到枯株木，偏宜勁節筠。
寒林圖似展，粉筆埽初勻。
嘗愛漆園吏，寓言姑射神。
如公詩具美，揣物意尤親。
久作依劉客，難追訪戴人。
幕中賡絕唱，席右愧嘉賓。
不獨調元手，風騷敵孟醇。